Verbloem só donker kringe onder oë | SARIE
Verbloem só donker kringe onder oë
Baie van ons onderskat die krag van verbloemer (concealer). 'n Bietjie verbloemer doen wondere om donker sirkels onder jou oë weg te steek sodat jy vars en uitgerus lyk. Die kuns van verbloemer lê in hoe jy dit aanwend omdat dit maklik oneweredig en plek-plek te dik aangeplak kan lyk. Gelukkig het 'n internasionale grimeerkunstenaar haar raad met ons gedeel …
Tydens die skoonheidshuis M.A.C se onlangse Instant Artistry-opskietgeleentheid in Sandton City, Johannesburg, het internasionale senior grimeerkunstenaar Ashley Rudder onder meer stap vir stap verduidelik hoe om in 'n kits donker kringe onder jou oë te verbloem en ook 'n paar top-grimeerwenke gedeel.
Mac Senoir Artist Asley Rudder (LA) showcasing her makeup skills and teaching you all her tips here at MAC Instant Artistry in Sandton! #macinstantartistry #macia #ashleyrudder #macseniorartist #protips #maccosmetics
A photo posted by Annice (@annicemakeup) on May 27, 2016 at 11:12am PDT
Volg Ashley se raad stap vir stap:
Stap 1: Wend eers 'n bevogtigende oogroom aan die fyn vel onder jou oë en wag tot dit behoorlik in jou vel geabsorbeer is.
Stap 2: Gebruik 'n gekleurde verbloemer (colour corrector) om blou en grys ondertone onder jou oë te neutraliseer. Kies verbloemer in 'n perske skakering as jy 'n ligte gelaat het en een in 'n lig-oranje skakering vir 'n donkerder gelaat. Gebruik 'n klein grimeerborsel om die produk aan te wend deur sowat drie kolletjies van net onder die binnehoeke van jou oë tot by die middel aan te wend.
Stap 3: Voordat sy die produk inskakeer, hou Ashley daarvan om ook 'n geel gekleurde verbloemer op die donker dele aan te wend. Dit verhelder jou oë en laat jou onmiddellik varser en meer uitgerus lyk. Versprei die gekleurde verbloemers onder jou oë met 'n oogskadu-skakeerborsel en gebruik dan jou vingers om dit sagkens in jou vel in te tik.
Wenk: Een van Ashley se topwenke is om eerder 'n oogskadu-skakeerborsel pleks van 'n verbloemerborsel te gebruik wanneer jy verbloemer onder jou oë aanwend. Die ronde vorm en sagte haartjies help dat dit goed skakeer en dat jy nie te veel verbloemer op jou vel aanwend sodat dit aangeplak lyk nie.
Stap 4: As jy meer bedekking wil hê sodra die donker kringe geneutraliseer is, kan jy met 'n grimeerborsel 'n verbloemer met 'n geel ondertoon en romerige formule onder jou oë stippel (en met ligte tikbewegings die produk in jou vel inskakeer). Volgens Ashley kla baie vroue dat hulle sukkel om dié area volledig te bedek. "Dis omdat ons geneig is om die borsel oor ons vel te 'vee', 'n beweging wat die bedekking meer deursigtig maak. Deur die formule met 'n borsel te stippel, 'bou' jy die bedekking op."
Kyk ook na dié M.A.C Instant Artistry-video:
Met hul Instant Artistry-veldtog deel M.A.C die kennis van hul talle senior grimeerkunstenaars wêreldwyd met ons! Besoek hul Youtube-kanaal vir nóg grimeerwenke, raad en stap-vir-stap verduidelikings!